ཉིན་གཉིས་པར།རྫ་རི་གྲོང་གསར་གྱི་བར་སྣང་ལ་འབྲུག་སྟོང་མཉམ་ལྡིར་ལྟར།ས་འདེད་འཕྲུལ་འཁོར་གྱི་ལྡིར་སྒྲས་ཁྱབ།འཕྲུལ་འཁོར་དེ་དག་གི་དུ་ཁུང་ནས་ཤེད་ཀྱིས་འཕྱུར་བའི་དུ་བ་ནག་པོ་དེ་ཨ་སྔོན་དགུང་ལ་འཕྱུར་བའི་སྤྲིན་ནག་གི་ཕུང་བོ་ལྟར་ལང་ལོང་དུ་འཁྲིགས་ཤིང་།རྒྱང་བལྟ་བྱས་ཚེ།ཐང་སྟོང་དེ་ནི་འགྲོ་བ་མིའི་རིགས་དང་།རང་བྱུང་ཁམས་བར་ལ་འཐབ་འཛིང་དྲག་པོ་ཞིག་བྱུང་བའི་གཡུལ་ས་ངོ་མ་ཞིག་རེད།དེ་ལྟ་བུའི་གནམ་ས་འདར་བར་བྱེད་པའི་འཐབ་འཛིང་ཞིག་བྱས་པ་བརྒྱུད།ཐང་རྒྱ་ཆེན་པོ་དེར་ལོ་མང་པོར་གཉིད་ལ་ཤོར་པའི་གྲམ་རྡོ་དང་ཚེར་མ་དེ་རྣམས་ཐང་དེའི་མཐའ་ལ་བསྐྲད་ཅིང་།ལོ་ངོ་སྟོང་ཕྲག་མང་པོར་གཉིད་དུ་ཡུར་བའི་ས་ཡི་རང་མདངས་ཕྱིར་མངོན།